Here is a page extracted from Wikipedia that may contain CSS, HTML, and a lot of unformatted text.

Title: Casa Gran de Fuents Claras
Content: La Casa Gran ye una casa solariega ubicada en a localidat de Fuents Claras (Teruel, Aragón, Espanya).

Descripción 

Se tracta de l'edificio mas emblematico dentro de l'arquitectura civil d'a localidat, ubicando-se a lo costau d'a Ilesia parroquial. Se desconoixe la suya calendata de construcción, encara que sabemos que en 1770 perteneixeba a Joaquin Cayetano Cavero y Pueyo, IV Conde de Sobradiel (m. 1809), duenyo tamién en ixa epoca d'una gran ficienda rustica repartida per los lugars de Fuents Claras y Lo Pueyo.

Ye un edificio civil senyorial de dos plantas y ático, construyiu en mampostería. En la planta prencipal presenta una portiada adintelada en sillería y cuatro balcones con reixa de forcha. Lo escudo nobiliario ye picau, no podendo reconoixer-se lo linaje a lo cual representaba. En la planta superior y arredol d'a casa se troban chicoz vanos que conforman lo palomar d'a casa.

En o Sieglo XIX u a primers d'o XX l'edificio estió dividiu entre dos familias, lo cual levó a modificar substancialment la suya estructura orichinal. La puerta prencipal estió encegada y s'ubrioron dos laterals; lo mesmo succedió con os balcones laterals de la planta baixa, que tamién estioron transformaus. Actualment una d'as metaz (la mas cercana a la Ilesia parroquial) ye propiedat d'o Concello. En un futuro s'aspera adquirir l'atra parte pa levar a cabo la restauración de l'edificio como equipamiento municipal.

Estió declarau Monumento d'Interés Local per la corporación municipal de Fuents Claras en 2008.

Veyer tamién 
 Fuents Claras
 Ilesia de Sant Pero de Fuents Claras

Referencias

Bibliografia 
  Alcañiz Gutiérrez, Ángel (1996): Fuentes Claras. Calamocha: Centro de Estudios del Jiloca (Xiloca, 18). ISSN 0214-1175. Pág. 249-259 

Fuents Claras
Molimentos d'a provincia de Teruel
Molimentos d'o Xiloca